b"\n_START_ARTICLE_\nFrancesco Maria Veracini\n_START_SECTION_\nLiv og virke\n_START_PARAGRAPH_\nVeracini var apotekers\xc3\xb8nn og l\xc3\xa6rte fiolinspill av sin onkel Antonio Veracini, som han ofte ga konserter sammen med._NEWLINE_I 1711 skrev Francesco Veracini en fiolinkonsert til kroningen av keiser Karl VI i den venetianske kirken Santa Maria Gloriosa dei Frari. En anekdote forteller at da den unge Giuseppe Tartini i 1712 h\xc3\xb8rte Veracini spille, ble han s\xc3\xa5 imponert at han for en stund trakk seg tilbake fra det aktive musikkliv for \xc3\xa5 forbedre sitt eget fiolinspill \xe2\x80\x93 spesielt buef\xc3\xb8ringen._NEWLINE_I 1714 bodde Veracini en tid i London der han spilte fiolinsoli mellom operaaktene i Queen's Theatre. Her ble han kjent med Georg Friedrich H\xc3\xa4ndel. \xc3\x85ret etter  tilbrakte han en tid i kurfyrst Johann Wilhelms tjeneste i D\xc3\xbcsseldorf, men vendte tilbake til Venezia i 1716 der han skrev seks orkesterovertyrer som befestet hans ry som komponist. Han dediserte et opus fiolinsonater til kronprins Fredrik August, den senere kong August III av Polen, og i 1721 ytterligere et sonateopus. _NEWLINE_Prinsen var selv en fremragende musikk-kjenner og fikk Veracini med seg til Dresden der de musiserte sammen. I tillegg oppf\xc3\xb8rte Veracini kammermusikk og arbeidet med \xc3\xa5 rekruttere italienske sangere til operahuset i Dresden. I l\xc3\xb8pet av denne tiden utbr\xc3\xb8t det en konflikt mellom hoffmusikerne om de dyre italienske operaene. Veracini sto p\xc3\xa5 den ene siden, motstandere var komponisten Johann David Heinichen og kastratsangeren Senesino, muligens ogs\xc3\xa5 fiolinisten og komponisten Johann Georg Pisendel. Under en heftig krangel hoppet Veracini ut fra andre etasje og p\xc3\xa5dro seg et hofte- og benbrudd som ikke ble fullstendig tilhelet, slik at han haltet resten av livet._NEWLINE_Tilbake i f\xc3\xb8debyen Firenze i 1723 spilte han kirkemusikk og komponerte et oratorium. P\xc3\xa5 denne tiden p\xc3\xa5dro den eksentiske og hovmodige Veracini seg et d\xc3\xa5rlig rykte og fikk tilnavnet capo pazzo (\xc2\xabgal i hodet\xc2\xbb). Sine to beste stainerfioliner kalte han Peter og Paulus._NEWLINE_I 1733 reiste han tilbake til London for \xc3\xa5 opptre i flere konserter. Som mange andre av sine ber\xc3\xb8mte samtidige skrev han flere operaer her, men da suksessen uteble forlot han London i 1744, og Georg Friedrich H\xc3\xa4ndels musikk fortsatte \xc3\xa5 dominere p\xc3\xa5 hovedstadens operascene. Under tilbakereisen overlevde Veracini med n\xc3\xb8d og neppe et skipbrudd i Den engelske kanal. _NEWLINE_Han ble maestro di cappella i flere av Firenzes kirker og konsentrerte seg om kirkemusikk. I sine siste leve\xc3\xa5r holdt han flere konserter som fiolinist og kapellmester.\n_START_SECTION_\nBetydning og etterm\xc3\xa6le\n_START_PARAGRAPH_\nVeracinis fiolinkonserter er bundet av tidens smak, og hans musikkhistoriske betydning beror framfor alt p\xc3\xa5 de virtuose sonatene opus 2._NEWLINE_Asteroiden 10875 Veracini er oppkalt etter ham."